**ΨΥΧΟΛΟΓΙΑ 500316**

**ΣΧΟΛΗ ΕΠΙΣΤΗΜΩΝ ΥΓΕΙΑΣ, ΤΜΗΜΑ ΙΑΤΡΙΚΗΣ, ΠΡΟΠΤΥΧΙΑΚΟ ΕΠΙΠΕΔΟ ΣΠΟΥΔΩΝ**

**(5o ΕΞΑΜΗΝΟ)**

**Υπεύθυνη Μαθήματος: Ελευθερία Τσάλτα, Καθηγήτρια Ψυχολογίας**

**ΕΚΠΑΙΔΕΥΤΙΚΟΙ ΣΤΟΧΟΙ**

Κεντρικός στόχος του μαθήματος είναι να λάβουν οι φοιτητές βασική γνώση των τομέων της Ψυχολογίας που άπτονται της ιατρικής πράξης, περιλαμβανομένων των νοητικών και ψυχοκοινωνικών λειτουργιών και της πορείας της ψυχολογικής ανάπτυξης υπό συνθήκες υγείας και νόσου. Οι νοητικές λειτουργίες θα συζητηθούν στο πλαίσιο της κλινικής σκέψης, με στόχο τη διευκόλυνση των εκτελεστικών νοητικών λειτουργιών επίλυσης ιατρικών προβλημάτων και λήψης θεραπευτικών αποφάσεων με μειωμένη πιθανότητα ιατρικών λαθών. Οι φοιτητές θα διδαχθούν επίσης τις βασικές αρχές της μάθησης, με στόχο τη βελτιστοποίηση της μαθησιακής διαδικασίας κατά την ακαδημαϊκή και κλινική ιατρική εκπαίδευση. Η μάθηση θα συζητηθεί επίσης ως μέσο τροποποίησης δυσπροσαρμοστικών πεποιθήσεων και συμπεριφορών των ασθενών στο πλαίσιο της σχέσης γιατρού - ασθενούς. Θα διδαχθούν επίσης βασικές ψυχομετρικές και νευροψυχολογικές ενδείξεις αποκλίσεων, ώστε ο νέος γιατρός να διευκολυνθεί στην ανίχνευση συνύπαρξης σωματικών και ψυχικών διαταραχών και στην έγκαιρη παραπομπή για ψυχολογικό έλεγχο.

Βασικό στόχο επίσης αποτελεί η ανάλυση της επικοινωνίας γιατρού – ασθενούς και οι ψυχοκοινωνικές διαδικασίες που την επηρεάζουν. Η σχέση θα μελετηθεί ως όχημα προαγωγής υγείας και προσαρμογής στη νόσο, μέσω της ανάπτυξης ικανοτήτων αυτορρύθμισης του ασθενούς, ιδιαίτερα υπό συνθήκες χρόνιας νόσου. Στο πλαίσιο αυτό οι φοιτητές θα ευαισθητοποιηθούν στην επίδραση της ψυχολογικής πίεσης στην υγεία και νόσο, με έμφαση στην ευψυχία ασθενούς - γιατρού και την πρόληψη επαγγελματικής εξουθένωσης των λειτουργών υγείας.

Τέλος, θα εξετασθεί η σχέση Εγκεφάλου – Συμπεριφοράς, με έμφαση στη λειτουργική οργάνωση του Νευρικού Συστήματος και στους ψυχολογικούς παράγοντες που επηρεάζουν σωματικά συστήματα όπως το καρδιαγγειακό, αναπνευστικό, ενδοκρινικό, γαστρεντερικό, ουροποιο-γεννητικό και ανοσοποιητικό.